
KUĆNI RED DJEČJEG VRTIĆA IZVOR
Članak 1.

Radno vrijeme Vrtića je svaki radni dan. Centralni objekt Krklecova radi od 6.00 do 17.30 sati, područni objekt Mlinska od 6.00 do 17.30 sati, područni objekt Bregana od 6.00 do 17.00 sati, područni objekt Celine od 6.30 do 16.30 sati te područni objekt Perivoj od 6.00 do 17.30 sati.
Članak 2.

              Ulaz u centralni objekt Krklecova te u  područne objekte Bregana, Mlinska, Celine i Perivoj moguć je pritiskom šifre na tipkovnici.
           Članak 3.

Dijete u vrtiću može boraviti do 10 sati dnevno, sukladno radnom vremenu Vrtića i potpisanom ugovoru.

Članak 4.
Djetetov dolazak u Vrtić treba biti do 9 sati. Kasniji dolazak djeteta je roditelj/skrbnik dužan najaviti matičnom odgojitelju kada se iskaže potreba za kasnijim dovođenjem djeteta.

Članak 5.

Dovoditi i odvoditi dijete iz vrtića mogu isključivo roditelj/skrbnik djeteta ili punoljetne osobe koje je roditelj/ skrbnik djeteta opunomoćio na propisan način.
Članak 6.

Prilikom svakog dovođenja i odvođenja djeteta u vrtić i iz vrtića roditelj/skrbnik ili ovlaštena osoba dužna je osobno se javiti odgojitelju. Osoba koja razgovara na mobitel ne može predati ili preuzeti dijete. Primopredaja djeteta je isključivo na vratima sobe dnevnog boravka i nije dozvoljen ulazak u sobu osobama koje dovode ili odvode dijete iz vrtića. 
Predajom djeteta roditelju/skrbniku ili ovlaštenoj osobi, prestaje odgovornost odgojitelja.
Članak 7.


O svakoj promjeni adrese prebivališta, e-mail adrese, brojeva telefona ili mobitela roditelj/skrbnik je dužan izvijestiti odgojitelje.

Članak 8.

Radi zaštite sve djece u vrtiću, roditelj/skrbnik je dužan obavijestiti Vrtić o promjeni zdravstvenog statusa djeteta i ne dovoditi ga u vrtić s povišenom temperaturom, proljevom, povraćanjem, osipom nepoznatog uzroka, ušima, parazitima u stolici ili bilo kojeg drugog zdravstvenog stanja koje narušava siguran boravak djeteta i druge djece u skupini ( kao npr. dugotrajan kašalj koji ometa djetetove aktivnosti i odmor, žutozeleni sekret iz nosa ili u očima).
Članak 9.

Nakon izostanka zbog bolesti, u trajanju dužem od tri radna dana, po povratku u vrtić roditelj/skrbnik je dužan dostaviti liječničku ispričnicu. 

Članak 10.


Nije dozvoljeno u vrtić donositi lijekove, sirupe, kapi ili druge proizvode kojima se poboljšava zdravstveno stanje bolesnoga djeteta, nego je potrebno terapiju dovršiti kod kuće.
Članak 11.


Ukoliko dijete ima kroničnu bolest koja zahtijeva primjenu lijeka u vrtiću, roditelj/skrbnik je uz lijek dužan donijeti pismenu uputu liječnika s imenom lijeka, dozom, vremenom i načinom primjene. 

Članak 12.

Nakon izostanka djeteta iz vrtića 60 dana i više potrebno je ponovno donijeti liječničku potvrdu da dijete može polaziti vrtić.
Članak 13.

Boravak na otvorenom je svakodnevan i obavezan zbog očuvanja zdravlja djece te dijete treba imati udobnu, čistu i primjerenu odjeću i obuću za igru u unutarnjem i vanjskom prostoru Vrtića.
Članak 14.


Potrebno je pridržavati se preporuka i uputa o nepotrebnom zadržavanju u unutarnjim i vanjskim prostorima, kako se ne bi ometao siguran boravak djece u vrtiću i kako bi se osiguralo nesmetano provođenje odgojno-obrazovnog rada.
Članak 15.

Dužnost svih osoba koje dolaze u vrtić je zatvaranje vrata pri ulasku i izlasku iz objekta ili dvorišta vrtića.
Članak 16.

Vrtić ne odgovara za kolica, bicikle, nehotično uništena zdravstvena pomagala, igračke, odjeću, obuću ili druge osobne predmete.
Članak 17.


Potrebno je da roditelj/skrbnik prati i uvažava pisane i usmene informacije o boravku djeteta u vrtiću te da se odaziva na roditeljske sastanke, druženja i individualne razgovore koje može i sam zatražiti u dogovoru s odgojiteljima.

Članak 18.
U unutarnjem i vanjskom prostoru Vrtića nije dozvoljeno: pušenje, dolazak pod utjecajem alkohola ili drugih sredstava ovisnosti, uvođenje životinja, prodaja ili promidžba roba i usluga koje ne služe ciljevima odgoja i obrazovanja djece.
Članak 19.

Korisnik usluga (roditelj/skrbnik) koji ispisuje dijete iz Vrtića, dužan je, najkasnije 15 dana prije ispisa,  u računovodstvo Vrtića dostaviti popunjenu i potpisanu Ispisnicu.
Članak 20.

Roditelj/skrbnik je dužan redovito podmirivati troškove korištenih usluga Vrtića.
Članak 21.
Ovaj Kućni red Vrtića objavljuje se na oglasnoj ploči i web stranici Vrtića i podliježe dopunama i izmjenama prema potrebi djece i korisnika te mjerama sigurnosti, novim zakonskim odredbama ili nalogu Osnivača.

